REGULAMENTUL (CE) NR. 1156/2009 AL COMISIEI
din 27 noiembrie 2009
de modificare a Regulamentului (CE) nr. 1266/2007 în ceea ce privește condițiile de derogare pentru anumite animale din specii receptive de la interdicția de ieșire prevăzută de Directiva 2000/75/CE a Consiliului
(Text cu relevanță pentru SEE)
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Directiva 2000/75/CE a Consiliului din 20 noiembrie 2000 de stabilire a dispozițiilor specifice privind măsurile de combatere și de eradicare a febrei catarale ovine (1), în special articolul 9 alineatul (1) litera (c), articolele 11 și 12 și articolul 19 al treilea paragraf,
întrucât:
(1)
Regulamentul (CE) nr. 1266/2007 al Comisiei (2) stabilește norme pentru combaterea, monitorizarea, supravegherea și restricțiile privind deplasarea animalelor, în legătură cu febra catarală ovină, către și dinspre zonele cu acces reglementat.
(2)
Articolul 8 alineatul (1) din regulamentul menționat prevede că deplasările de animale, de material seminal, ovule și embrioni ai acestora dintr-o exploatație sau un centru de colectare sau de depozitare a materialului seminal localizate într-o zonă cu acces restricționat către o altă exploatație sau centru de colectare sau de depozitare a materialului seminal fac obiectul unei derogări de la interdicția de ieșire instituită prin Directiva 2000/75/CE, cu condiția ca animalele, materialul seminal, ovulele și embrionii acestora să respecte anumite condiții prevăzute la articolul respectiv.
(3)
În plus, cu titlu de măsură tranzitorie, articolul 9a din Regulamentul (CE) nr. 1266/2007 prevede că, până la 31 decembrie 2009, statele membre de destinație pot solicita ca deplasarea anumitor animale care intră sub incidența derogării prevăzute la articolul 8 alineatul (1) din Regulamentul menționat să facă obiectul unor condiții suplimentare pe baza unei evaluări a riscurilor și luând în considerare condițiile entomologice și epidemiologice în care animalele sunt introduse.
(4)
Situația generală din Comunitate privind boala limbii albastre s-a îmbunătățit considerabil în 2009. Cu toate acestea, virusul este încă prezent în unele părți ale Comunității.
(5)
În plus, eficacitatea măsurilor prevăzute în Regulamentul (CE) nr. 1266/2007 este influențată de o combinație de factori. Printre acești factori se numără speciile-vectori, condițiile climatice, precum și tipul de creștere a rumegătoarelor receptive.
(6)
Prin urmare, este oportun să se continue aplicarea măsurii tranzitorii stabilite la articolul 9a din Regulamentul (CE) nr. 1266/2007, ținându-se cont de faptul că situația privind boala nu este stabilă și este încă în curs de evoluție. Prin urmare, Regulamentul (CE) nr. 1266/2007 ar trebui modificat în consecință.
(7)
Măsurile prevăzute în prezentul regulament sunt conforme cu avizul Comitetului permanent pentru lanțul alimentar și sănătatea animală,
ADOPTĂ PREZENTUL REGULAMENT:
Articolul 1
În teza introductivă de la articolul 9a alineatul (1) din Regulamentul (CE) nr. 1266/2007, data de „31 decembrie 2009” se înlocuiește cu data de „31 decembrie 2010”.
Articolul 2
Prezentul regulament intră în vigoare în a treia zi de la data publicării în Jurnalul Oficial al Uniunii Europene.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 27 noiembrie 2009.